Jørgen Winther (V), 2006-05-24:
Der findes mange forskellige politiske holdninger i Venstre til kunstig befrugtning.
På et så udpræget etisk område vil vi ikke presse hinanden.
I Venstre har vi det nemlig bedst, når hvert enkelt medlem udtrykker sin mening og så stemmer efter den overbevisning, man nu har på etiske områder.
Det har vi en god og lang tradition for i Venstre.
Lad mig prøve at beskrive, hvordan situationen nu her er i Venstre.
Nogle Venstremedlemmer mener stadig, at kun et par bestående af en mand og en kvinde kan få lægelig behandling til kunstig befrugtning.
Men det er også min faste overbevisning, at et meget stort flertal i Venstres folketingsgruppe er helt enige i den holdning, jeg har, nemlig at læger på et privathospital gerne må hjælpe enlige og lesbiske kvinder til behandling med kunstig befrugtning.
Venstre er nemlig et moderne parti, der ikke behøver at have den samme holdning til det her i ét århundrede som i det næste århundrede.
Jeg kan godt sige, at Socialdemokraterne også har skiftet holdning på det her område.
Vi kan se på, hvad fru Tove Lindbo Larsen sagde for ca. 10 år siden: Jeg mener også, der skal være krav om samliv mellem mænd og kvinder, da det må anses at være i barnets tarv at have både en far og en mor.
Det var Socialdemokratiets holdning der for ca. 10 år siden.
Det skal ikke være nogen hemmelighed, at jeg har ønsket at stille et ændringsforslag.
Det kom hr. Kamal Qureshi også til.
Det har jeg forsøgt, og det vides også.
Så har vi oppositionens ændringsforslag.
Det stemmer jeg nej til, og det tror jeg også at en stor del af Venstres folketingsgruppe vil gøre.
Men nogle Venstremedlemmer har det meget svært med det begrænsede valg af ændringsforslag, vi i dag kan stemme om.
De ville gerne have stemt for det ændringsforslag, som jeg havde ønsket at komme med, men det kan de desværre ikke.
Rigtig mange i Venstres folketingsgruppe har den opfattelse, at enlige og lesbiske skal have mulighed for at kunne blive behandlet med kunstig befrugtning af læger på privathospitalerne, men ikke inden for det offentlige sygehusvæsen.
Man mener også, at der skal være fuld brugerbetaling på området.
ikke er til afstemning, får det den konsekvens, at nogle af Venstres medlemmer føler sig meget fastlåste.
Derfor må de træffe et ret svært valg: Er det vigtigst for de enkelte Venstremedlemmer, at de enlige og lesbiske kan blive behandlet af læger, eller er det vigtigst, at denne behandling ikke skal finde sted på offentlige sygehuse, altså hvor det bliver gratis?
Nogle af Venstres medlemmer vil så nok alligevel støtte oppositionens forslag, fordi de skal træffe et valg, selv om de inderst inde er imod, at denne behandling med kunstig befrugtning skal finde sted i det offentlige sygehusvæsen og være gratis.
Jeg ved på nuværende tidspunkt ikke klart, hvor mange Venstremedlemmer, der vil trykke på den grønne knap og stemme ja til oppositionens forslag, hvor mange Venstremedlemmer der vil trykke på den gule knap og derved undlade at stemme, eller hvor mange der vil trykke på den røde knap og stemme imod.
Det får vi se.
Men jeg vil samtidig sige, at jeg nok efter afstemningen vil bede om, at forslaget kommer tilbage til behandling i Sundhedsudvalget, så vi kan se nærmere på, hvordan afstemningen er gået, og se på, hvad vi så skal gøre i denne situation.
Sagen er jo i korthed den, at en jordemoder i dag kan foretage insemination af enlige og lesbiske.
Der findes i dag en enkelt jordemoder, der foretager 1.800 inseminationer årligt.
Der er vi så nogle Venstrefolk, der siger, hvad sker der dog ved, at det er en læge, der gør det i stedet for en jordemoder?
Jeg mener faktisk, at der er tale om et kvalitetsløft, hvis det er sådan, at en læge gør det i stedet for en jordemoder.
Jeg synes, at tiderne har ændret sig meget, og jeg har også den opfattelse, at familiebegrebet har ændret sig.
Familiebegrebet er ikke det, det var engang.
I dag er det mere et kærlighedsfællesskab, som lige så godt kan bestå af to kvinder med et fælles barn som af fader, moder og børn.
Der sker mange ændringer af samfundet, og et moderne parti er også parat til at indrette sig efter, hvordan ændringerne er.
Så må jeg til sidst sige helt klart, for sådan er det: Jeg har skiftet holdning på det her område.
Det var mig, der for ca. 10 år siden kom med forslaget om, at kunstig befrugtning kun må tilbydes kvinder, som er gift, eller som lever sammen med en mand i et ægteskabslignende forhold.
Det mente jeg dengang, og det har jeg ment i nogle år, og dengang jeg sagde det, mente faktisk hele Venstres folketingsgruppe det.
Nu har der været nogle folketingsvalg siden, nogle Venstremedlemmer har ændret holdning, der er jo kommet nogle nye unge til, og Venstre er et parti, der er i bevægelse, Venstre er et parti, der tager bestik af, hvad man egentlig synes er mest fornuftigt, og der er stor forskel på, hvordan familiebegrebet er i dag, og hvordan det var for ca. 10 år siden.
Jeg har den personlige holdning, at jeg synes, at enlige og lesbiske skal have mulighed for at blive kunstigt befrugtet, men det skal ske på et privathospital eller på en privatklinik, for jeg synes ikke, det er en offentlig sygehusopgave, at man skal behandle noget, som man ikke direkte kan kalde en sygdom.
Nu får vi se, hvordan hele debatten går, og hvordan afstemningen går.
Jeg må sige, at det bliver en lidt spændende dag, for jeg tror ikke, der er nogen, der på nuværende tidspunkt helt har overblik over det hele.